So lyk veranderings aan KieswetFoto: Henk Kruger/African News Agency (ANA) Die Wysigingswetsontwerp op Kieswette is hierdie week by die Nasionale Raad van Provinsies ter tafel gelê, en bevat verskeie veranderings aan die wette wat bepaal hoe Suid-Afrikaners aan verkiesings sal kan deelneem. Die wetsontwerp is reeds in die Nasionale Vergadering aanvaar, sonder die instemming van die DA, die IVP of die VF Plus. Dit is die grootste verandering aan verkiesingswette sedert 1999. Die wetsontwerp belas die hoofkiesbeampte met die verantwoordelikheid om finansiële aanspreeklikheid vir die state van die Onafhanklike Verkiesingskommissie (OVK) te aanvaar. Die nuwe wetgewing stel voorts aan politieke partye die opsie om slegs nasionaal, provinsiaal of plaaslik as politieke partye te registreer, of twee of al drie. Voorts bepaal die wetsontwerp hoe politieke partye hulself en hul logo’s moet registreer, en hoe besware daarteen hanteer moet word, en die voorwaardes waaronder die kiesersrol of ’n deel daarvan aan kiesers, partye of kandidate verskaf moet word, insluitend die betaling van die tersaaklike fooi. Nuwe en veel strenger reëls word daargestel vir die uitbring van voorafstemme en spesiale stemme deur diegene wat nie op stemdag by die stempunt waar hulle geregistreer is, kan uitkom nie. Daar is nuwe reëls wat politieke partye ŉ bietjie meer tyd gee om regstellings te maak as hulle nie aan die OVK se registrasieregulasies voldoen nie, en ’n hele string nuwe tegniese verkiesingsreëls. ’n Omstrede regulasie, wat die gevaarligte vir die DA, die IVP en die VF Plus laat flikker het, is nuwe bepalings wat kiesbeamptes die mag gee om relatief vaag omskrewe ad hoc-reëls te maak om kiesers by ’n stempunt te laat stem waar daar onsekerheid oor hul volle adres is. Laastens gee die wetsontwerp aan die OVK die mag om die aantal setels in ’n provinsiale wetgewer aan te pas na gelang van bevolkingsverskuiwings, tot ’n minimum van 30 en ’n maksimum van 80 lede per wetgewer.